钦定古今图书集成/明伦汇编/氏族典/第236卷 > 张敷
## 钦定古今图书集成/明伦汇编/氏族典/第236卷 > 张敷

按《宋书张敷传》：“敷字景引，吴郡人，吴兴太守邵子也。
生而母没，年数岁，问母所在，家人告之，敷虽童蒙，便
有思慕之色。年十许岁，求母遗物，得一画扇，乃缄录
之。每至感思，辄开笥流涕。性整贵，风韵甚高，好读元
书，兼属文论，少有盛名。高祖见而爱之，以为世子中
军参军，数见接引。永初初，迁秘书郎，尝在省直。中书”
令傅亮贵宿权要，闻其好学，过候之，敷卧不即起，亮
怪而去。父邵，为湘州，去官侍从。太祖版为西中郎参
军。元嘉初，为员外散骑侍郎，秘书丞。江夏王义恭镇
江陵，以为抚军功曹，转记室参军，迁正员郎，中书舍
人。善持音仪，尽详缓之致，与人别，执手曰：“念相闻。”馀
响久之不绝，张氏后进至今慕之，其源流起自敷也。
迁黄门侍郎，始兴王濬后军长史，司徒左长史，未拜，
父在吴兴亡，报以疾笃，敷往奔省，自发都至吴兴成
服，凡十馀日，始进水浆。葬毕，不进盐菜，遂毁瘠成疾。
世父茂度每止譬之，辄更感恸，绝而复续。茂度曰：“我
冀譬汝有益，但更甚耳。”自是不复往。未期而卒，时年
四十一。